Må alle ha nynorsk på skolen?

Tora Ask Fossen

Tristan Dupré

4. september 2013

Ivar Aasen er evig aktuell blant norske elever. Hva mener du? Scanpix

Dagens duellanter fra Fremskrittspartiets Ungdom og Rød Ungdom diskuterer om sidemålsundervisning skal være obligatorisk eller valgfri.

Si ;D-innlegg

Dette er et Si ;D-innlegg. Meninger i teksten står for skribentens regning. Innlegg kan sendes Dette er et Si ;D-innlegg. Meninger i teksten står for skribentens regning. Innlegg kan sendes hit

Bevar nynorsk i skolen

Rød Ungdom er for å opprettholde nynorskundervisningen i skolen. Nynorsk er den andre halvdelen av det norske språket, og bør derfor være en naturlig del av norskfaget.Når det er sagt, så er det ikke rart at norske elever er lei av nynorsk, når store deler av undervisningen i dag går ut på å pugge grammatikk og gloser. Rød Ungdom mener at

Tora Ask Fossen (RU)

dette skriver seg inn i et mønster i dagens skolesystem, der gleden over å lære drukner i pugging og karaktermas.

I stedet for å pugge nynorsk grammatikk, kan elevene for eksempel lese poesi skrevet på nynorsk, for så å bli bedt om å diskutere kvaliteter ved nynorsk som litterært språk. Hvor mye mer nyttig vil ikke det være enn å markere antall hankjønn, hokjønn og inkjekjønn med gul tusj i en avisartikkel? Fokuset bør være på langsiktig læring, ikke på kortsiktig pugging bare for å få en god karakter på eksamen, for så å glemme alt kort tid etter.

Vil fjerne eksamen

Rød Ungdom jobber derfor for å fjerne eksamensordningen og karakterene fra norsk skole, og å innføre mappevurdering. Et tall gir på ingen måte tilstrekkelig informasjon om en persons evner i et fag, og en eksamen kan ødelegge for alle dem som ikke er så gode på å prestere under press, men som likevel sitter inne på mye kunnskap. En mappevurdering derimot vil vise hva en elev har jobbet med og lært gjennom et helt år, og på den måten gi eleven mulighet til å bli vurdert på bakgrunn av sin egen utvikling over tid. Rød Ungdom mener at elevers motvilje mot å lære nynorsk ikke nødvendigvis handler om nynorsk i seg selv, men om skolesystemet som helhet. Ved å fjerne fokuset på karakter og eksamen vil det løfte fram lærelysten i mange fag, deriblant nynorsk.

Nynorsk tvinges på elevene

Tristan Dupré (FpU)

En av fem elever kan ikke hovedmålet sitt skikkelig. Å tvinge disse til å lære sidemål i tillegg, blir som å tvinge folk til å ha avansert matematikk før de kan telle. Haukeland sykehus sliter økonomisk, med lange køer og pasienter på gangen. Likevel bruker politikerne millioner av kroner på å endre skiltene fra «sykehus» til «sjukehus». De krever også at det skal stå «lufthamn», istedenfor «lufthavn», på flyplassen.

Flere lærere

Jeg har aldri hørt om noen som ikke finner frem fordi skiltingen ikke er på nynorsk. Det jeg derimot har hørt om, er elever som trenger bedre og flere lærere, og at politiet ikke har råd til å etterforske saker selv om de vet hvem gjerningsmannen er.

Noen frykter at nynorsk ikke vil overleve. Misnøye mot nynorsk skyldes jo at det tvinges nedover hodene på alle elever. Heldigvis vil parodier av den temperamentsfulle senterpartilederen, Liv Signe Navarsete, holde liv i målformen i lang tid. Tenk på hva vi kunne brukt tiden til uten obligatorisk sidemål.

Valgfritt sidemål

Jeg ville brukt ekstratiden på noe så sprøtt som å lære ting jeg vil få nytte av. Hva med å ta lappen på skolen?

Vi trenger flinke folk innen realfag, engelsk og samfunnsfag. Samtidig vil ikke Fremskrittspartiet fjerne sidemål, bare gjøre det valgfritt. I Oslo-skolen er det bare én nynorskbruker, hvorfor må da alle ha nynorsk? I mitt hjemfylke, Hordaland, er situasjonen motsatt på mange skoler. Tro det eller ei — vi kommuniserer bra likevel. Derfor vil Fremskrittspartiet - som eneste parti - gjøre sidemål valgfritt.